《石火篇为萧樵葬母作》
元代·刘崧

石火与草露，人命恒若斯。昨朝言笑坐高堂，奄忽敛衽閟灵輀。

哀歌出中野，浮云惨且驰。邻里来引绋，亲戚各衔悲。

念此柩中人，生存孝其姑。生儿九岁父不顾，此母鞠之劳且劬。

禄养乃弗逮，寿不登百年。仓皇兵戈中，子能负土营坟阡。

送者莫叹息，自古运尽归黄泉，惟有令德名永传。

孟母岂不死，世人至今诵其贤。寄言后来者，视此石火篇。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。